钦定古今图书集成/明伦汇编/宫闱典/第053卷 > 宫人费氏
## 钦定古今图书集成/明伦汇编/宫闱典/第053卷 > 宫人费氏

按《明外史庄烈愍皇后传》：“崇祯十七年，都城破，宫人
费氏年十六，自投眢井中。贼钩出，见其姿容，争夺之。
费氏绐曰：‘我长公主也’。群贼不敢逼，拥见李自成。自
成命中官审视之，非是，以赏部校罗某者。费氏复绐
罗曰：‘我实天潢，义难苟合。将军宜择吉成礼’。罗喜，置
酒极欢。费氏怀利刃，俟罗醉，断其喉，立死。因自诧曰：
‘我一弱女子，杀一贼帅足矣’。”遂自刎死。自成闻大惊，
令收葬之。